CELEX: 52021PC0125
Language: mt
Date: 2021-03-18
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed, f’isem l-Unjoni Ewropea, fil-Kunsill Internazzjonali taċ-Ċereali b’rabta mal-estensjoni tal-Konvenzjoni dwar il-Kummerċ taċ-Ċereali tal-1995

IL-KUMMISSJONI EWROPEA
            Brussell, 18.3.2021
            COM(2021) 125 final
            2021/0065(NLE)
            Proposta għal
            DEĊIŻJONI TAL-KUNSILL 
            dwar il-pożizzjoni li għandha tittieħed, f’isem l-Unjoni Ewropea, fil-Kunsill Internazzjonali taċ-Ċereali b’rabta mal-estensjoni tal-Konvenzjoni dwar il-Kummerċ taċ-Ċereali tal-1995
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tiġi stabbilita l-pożizzjoni li trid tittieħed f’isem l-Unjoni fil-Kunsill Internazzjonali taċ-Ċereali b’rabta mal-adozzjoni prevista li tiġi estiża l-Konvenzjoni dwar il-Kummerċ taċ-Ċereali, 1995, sat-30 ta’ Ġunju 2023
            
            
               2.Kuntest tal-proposta
            
            
               2.1.Il-Konvenzjoni dwar il-Kummerċ taċ-Ċereali, 1995
            
            
               Il-Konvenzjoni dwar il-Kummerċ taċ-Ċereali, 1995 (“il-Konvenzjoni”) għandha l-għan li tkompli l-kooperazzjoni internazzjonali fl-aspetti kollha tal-kummerċ taċ-ċereali, li tippromwovi l-espansjoni tal-kummerċ internazzjonali taċ-ċereali u li tiżgura l-aktar fluss ħieles possibbli ta’ dan il-kummerċ. Barra minn hekk, il-Konvenzjoni għandha l-għan li tikkontribwixxi kemm jista’ jkun għall-istabbiltà tas-swieq internazzjonali taċ-ċereali fl-interess tal-membri kollha, li ssaħħaħ is-sigurtà alimentari dinjija u li tipprovdi forum għall-iskambju tal-informazzjoni u diskussjoni dwar it-tħassib tal-membri rigward il-kummerċ taċ-ċereali.
            
            
               Il-Konvenzjoni daħlet fis-seħħ fl-1 ta’ Lulju 1995. 
            
            
               L-Unjoni Ewropea hija parti għall-Konvenzjoni
                  1
               .
            
            
               2.2.Il-Kunsill Internazzjonali taċ-Ċereali
            
            
               Il-Kunsill Internazzjonali taċ-Ċereali (International Grains Council - “IGC”) huwa organizzazzjoni intergovernattiva li tfittex li tilħaq l-għanijiet stipulati fl-Artikolu 1 tal-Konvenzjoni. B’mod partikolari, l-IGC għandu l-għan li:
            
            
               ·isaħħaħ il-kooperazzjoni internazzjonali fl-aspetti kollha tal-kummerċ taċ-ċereali;
            
            
               ·jippromwovi l-espansjoni, il-ftuħ u l-ġustizzja tal-kummerċ internazzjonali fis-settur taċ-ċereali;
            
            
               ·jikkontribwixxi għall-istabbiltà tas-suq internazzjonali taż-żrieragħ, filwaqt li jtejjeb is-sigurtà tal-ikel fid-dinja u jikkontribwixxi għall-iżvilupp ta’ pajjiżi li l-ekonomiji tagħhom jiddependu fuq il-bejgħ kummerċjali taż-żrieragħ.
            
            
               Dawn l-objettivi huma mfittxija permezz tat-titjib tat-trasparenza tas-suq bis-saħħa tal-kondiviżjoni tal-informazzjoni, l-analiżi u l-konsultazzjoni dwar l-iżviluppi tas-suq u tal-politika.
            
            
               Il-Kunsill Internazzjonali taċ-Ċereali għandu 30 membru, inklużi ħafna mill-akbar produtturi taċ-ċereali fid-dinja kif ukoll importaturi. Minbarra l-Unjoni Ewropea u fost oħrajn, il-membri tiegħu huma l-Arġentina, l-Awstralja, il-Kanada, l-Eġittu, l-Indja, il-Ġappun, ir-Russja, l-Ukrajna, ir-Renju Unit u l-Istati Uniti. Madankollu, iċ-Ċina u l-Brażil mhumiex membri. 
            
            
               It-30 membru tal-IGC għandhom total ta’ 2,000 vot. 
            
            
               Għall-proċeduri baġitarji (ara l-Artikolu 11 tal-Konvenzjoni), jiġifieri għall-iffissar tal-kontribuzzjonijiet finanzjarji annwali tal-membri, l-Unjoni għandha 371 vot fl-2020/21
                  2
               . 
            
            
               Għat-teħid tad-deċiżjonijiet, jiġifieri meta jittieħdu l-voti (ara l-Artikolu 12 tal-Konvenzjoni), jitqassmu 1,000 vot għall-11-il membru esportatur (inkluż l-Unjoni b’244 vot) u 1,000 vot għat-19-il membru importatur. Jeħtieġ li jiġi enfasizzat li fil-prinċipju, l-IGC jopera fuq il-bażi ta’ kunsens, u fil-verità rari ħafna ssir votazzjoni.
            
            
               Fil-laqgħat tal-Kunsill Internazzjonali taċ-Ċereali, l-Unjoni Ewropea hija rrappreżentata mill-Kummissjoni Ewropea. L-Istati Membri jistgħu jattendu l-laqgħat tal-IGC, b’mod partikolari s-Sessjonijiet tal-Kunsill.
            
         
         
            
               2.3.L-att previst tal-Kunsill Internazzjonali taċ-Ċereali
            
            
               Fis-7 ta’ Ġunju 2021, matul it-53 sessjoni tiegħu, il-Kunsill Internazzjonali taċ-Ċereali mistenni li jadotta  deċiżjoni dwar l-estensjoni b’sentejn tal-Konvenzjoni   (“l-att previst”).
            
            
               L-għan tal-att previst, li huwa bbażat fuq l-Artikolu 33 tal-Konvenzjoni, huwa li jippermetti lill-Kunsill Internazzjonali taċ-Ċereali ikompli bil-ħidma tiegħu.
            
            
               L-estensjoni tal-Konvenzjoni se tkopri l-perjodu mill-1 ta’ Lulju 2021 sat-30 ta’ Ġunju 2023.
            
            
               3.Pożizzjoni li jeħtieġ tittieħed f’isem l-Unjoni
            
            
               
                  Il-Konvenzjoni dwar il-Kummerċ taċ-Ċereali, 1995 ġiet konkluża mill-Unjoni Ewropea permezz tad-Deċiżjoni tal-Kunsill 96/88/KE
                     3
                  sat-30 ta’ Ġunju 1998 u, minn dak iż-żmien ’il hawn, ġiet estiża b’mod regolari. Kull darba, il-Konvenzjoni tiġi estiża għal perjodu massimu ta’ sentejn f’konformità mal-Artikolu 33 tal-Konvenzjoni. Ġiet estiża l-aħħar f’Ġunju 2019 permezz ta’ deċiżjoni tal-Kunsill Internazzjonali taċ-Ċereali, u se tibqa’ fis-seħħ sat-30 ta’ Ġunju 2021. 
               
               
                  L-Unjoni Ewropea minn dejjem kienet membru attiv tal-IGC u huwa fl-interess tal-Unjoni li l-Konvenzjoni tiġi estiża b’mod ulterjuri sa sentejn. L-Unjoni hija produttur ewlieni taċ-ċereali u esportatur ewlieni tal-qamħ u tax-xgħir, filwaqt li hi l-akbar importatur tal-qamħirrum. 
                        
               
            
            
               L-għan ta’ din il-proposta hu li tinkiseb l-awtorizzazzjoni tal-Kunsill sabiex il-Kummissjoni tivvota, f’isem l-Unjoni Ewropea, favur l-estensjoni tal-Konvenzjoni sat-30 ta’ Ġunju 2023, fil-Kunsill Internazzjonali taċ-Ċereali. Id-deċiżjoni formali dwar l-estensjoni tal-Konvenzjoni hija skedata għat-53 sessjoni tal-Kunsill Internazzjonali taż-Żrieragħ li se ssir fis-7 ta’ Ġunju 2021, probabbilment permezz ta’ vidjokonferenza.
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f' isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”.
                  4
               
            
            
               4.1.2.Applikazzjoni għal dan il-każ
            
            
               L-Att previst tal-Kunsill Internazzjonali taċ-Ċereali għandu l-effett li jestendi l-validità tal-Konvenzjoni li hija ftehim internazzjonali li jorbot lill-Unjoni. Għaldaqstant, l-att previst għandu effetti legali. 
            
            
               L-att previst ma jissupplimentax jew ma jemendax il-qafas istituzzjonali tal-Ftehim.
            
            
               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwarhom tittieħed pożizzjoni f’isem l-Unjoni Ewropea. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.
            
         
         
            
               4.2.2.Applikazzjoni għal dan il-każ
            
            
               L-objettiv u l-kontenut ewlenin tal-att previst jirrigwardaw il-kummerċ fil-prodotti agrikoli. 
            
            
               Għalhekk, il-bażi ġuridika sostantiva tad-deċiżjoni proposta hija l-ewwel subparagrafu tal-Artikolu 207(4) tat-TFUE.
            
            
               4.3.Konklużjoni
            
            
               Il-bażi ġuridika tad-Deċiżjoni proposta jenħtieġ li tkun l-ewwel subparagrafu tal-Artikolu 207(4) tat-TFUE, flimkien mal-Artikolu 218(9) tat-TFUE.
            
            
               5.Pubblikazzjoni tal-att previst
            
            
               Peress li l-att tal-Kunsill Internazzjonali taċ-Ċereali se jestendi t-tul ta’ żmien tal-Konvenzjoni, huwa xieraq li tiġi ppubblikata Deċiżjoni tal-Kunsill f’Il-Ġurnal Uffiċjali tal-Unjoni Ewropea wara li jiġi adottat.
            
            
               2021/0065 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed, f’isem l-Unjoni Ewropea, fil-Kunsill Internazzjonali taċ-Ċereali b’rabta mal-estensjoni tal-Konvenzjoni dwar il-Kummerċ taċ-Ċereali tal-1995
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Konvenzjoni dwar il-Kummerċ taċ-Ċereali tal-1995 (“il-Konvenzjoni”) ġiet konkluża mill-Unjoni permezz tad-Deċiżjoni tal-Kunsill 96/88/KE
                  5
                u daħlet fis-seħħ fl-1 ta’ Lulju 1995. Il-Konvenzjoni ġiet konkluża għal perijodu ta’ tliet snin.
            
            
               (2)Skont l-Artikolu 33 tal-Konvenzjoni, il-Kunsill Internazzjonali taċ-Ċereali jista’ jestendi l-Konvenzjoni għal perjodi suċċessivi ta’ mhux aktar minn sentejn kull darba. Mill-konklużjoni tagħha, il-Konvenzjoni ġiet estiża regolarment għal perjodi oħra ta’ sentejn. Il-Konvenzjoni ġiet estiża l-aħħar permezz tad-deċiżjoni tal-Kunsill Internazzjonali taċ-Ċereali fl-10 ta’ Ġunju 2019
                  6
               , u ser tibqa’ fis-seħħ sat-30 ta’ Ġunju 2021.
            
            
               (3)Matul it-53 sessjoni tiegħu li ser issir fit-7 ta’ Ġunju 2021, il-Kunsill Internazzjonali taċ-Ċereali għandu jiddeċiedi dwar l-estensjoni tal-Konvenzjoni għal perjodu ulterjuri ta’ mhux aktar minn sentejn, mill-1 ta’ Lulju 2021 sat-30 ta’ Ġunju 2023.
            
            
               (4)Huwa xieraq li tiġi stabbilita l-pożizzjoni li għandha tittieħed f’isem l-Unjoni fit-53 sessjoni tal-Kunsill Internazzjonali taċ-Ċereali, peress li huwa fl-interess tal-Unjoni li tiġi estiża l-Konvenzjoni,
            
            
               ADOTTA DIN ID-DEĊIŻJONI:
            
         
         
            
               Artikolu 1
            
            
               Il-pożizzjoni li trid tittieħed f’isem l-Unjoni fit-53 sessjoni tal-Kunsill Internazzjonali taċ-Ċereali għandha tkun li tivvota favur l-estensjoni tal-Konvenzjoni dwar il-Kummerċ taċ-Ċereali tal-1995, għal perjodu ieħor ta’ mhux aktar minn sentejn mill-1 ta’ Lulju 2021 sat-30 ta’ Ġunju 2023.
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
            
                     
                        DIKJARAZZJONI FINANZJARJA
                     
                  
                  
                     
                        FinancSt/10/ 
                           PSH/pl/914809
                     
                  
               
                     
                  
                  
                     
                        6.221.2022.1
                     
                  
               
                     
                  
                  
                     
                        DATA: 18.01.2021
                     
                     
                  
               
                     
                        1.
                     
                  
                  
                     
                        INTESTATURA TAL-BAĠIT:
                     
                     
                        14 20 03 06 Ftehimiet agrikoli internazzjonali
                     
                     
                  
                  
                     
                        APPROPRJAZZJONIJIET:
                     
                     
                        B2021 EUR 6 300 000
                     
                  
               
                     
                        2.
                     
                  
                  
                     
                        TITOLU:
                     
                     
                        Proposta għal Deċiżjoni tal-Kunsill li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill Internazzjonali taċ-Ċereali b’rabta mal-estensjoni tal-Konvenzjoni tal-Kummerċ taċ-Ċereali tal-1995
                     
                  
               
                     
                        3.
                     
                  
                  
                     
                        BAŻI ĠURIDIKA: L-Artikolu 207 flimkien mal-Artikolu 218(9) tat-Trattat dwar il-Funzjonament tal-Unjoni Ewropea
                     
                     
                  
               
                     
                        4.
                     
                  
                  
                     
                        GĦANIJIET:
                     
                     
                        Li tiġi estiża l-Konvenzjoni eżistenti dwar il-Kummerċ taċ-Ċereali b’sentejn oħra (mill-1 ta’ Lulju 2021 sat-30 ta’ Ġunju 2023).
                     
                     
                  
               
                     
                        5.
                     
                  
                  
                     
                        IMPLIKAZZJONIJIET FINANZJARJI
                     
                  
                  
                     
                        PERJODU TA’ 12-IL XAHAR 
                           
                           
                           (EUR miljun)
                     
                  
                  
                     
                        SENA FINANZJARJA ATTWALI
                     
                     
                        2021
                     
                     
                        (EUR miljun)
                     
                  
                  
                     
                        SENA FINANZJARJA TA’ WARA
                     
                     
                        2022
                     
                     
                        (EUR miljun)
                     
                  
               
                     
                        5.0
                     
                  
                  
                     
                        NEFQA
                     
                     
                        —
                              IDDEBITATA LILL-BAĠIT TAL-UE 
                           (RIFUŻJONIJIET/INTERVENTI)
                     
                     
                        —
                              AWTORITAJIET NAZZJONALI
                     
                     
                        —
                              OĦRAJN
                     
                  
                  
                     
                  
                  
                     
                        0.42
                     
                  
                  
                     
                        0.39
                     
                  
               
                     
                        5.1
                     
                  
                  
                     
                        DĦUL
                     
                     
                        —
                              RIŻORSI PROPRJI TAL-UE  
                           (IMPOSTI/DAZJI DOGANALI) 
                     
                     
                        —
                              NAZZJONALI
                     
                  
                  
                     
                  
                  
                     
                  
                  
                     
                  
               
                     
                  
                  
                     
                  
                  
                     
                        2023
                     
                  
                  
                     
                  
                  
                     
                  
               
                     
                        5.0.1
                     
                  
                  
                     
                        NEFQA PROĠETTATA
                     
                  
                  
                     
                        —
                     
                  
                  
                     
                  
                  
                     
                  
               
                     
                        5.1.1
                     
                  
                  
                     
                        DĦUL STMAT
                     
                  
                  
                     
                  
                  
                     
                  
                  
                     
                  
               
                     
                        5.2
                     
                  
                  
                     
                        METODU TAL-KALKOLU: Abbażi ta’ suppożizzjonijiet dwar stima tal-għadd ta’ voti tal-UE (li jvarja kull sena), u dwar stima tal-ammont li għandu jitħallas għal kull vot f’GBP.
                     
                  
               
                     
                        6.0
                     
                  
                  
                     
                        IL-PROĠETT JISTA’ JIĠI FFINANZJAT MILL-APPROPRJAZZJONIJIET IMDAĦĦLA FIL-KAPITOLU RILEVANTI TAL-BAĠIT KURRENTI?
                     
                  
                  
                     
                        IVA 
                     
                  
               
                     
                        6.1
                     
                  
                  
                     
                        IL-PROĠETT JISTA’ JIĠI FFINANZJAT PERMEZZ TA’ TRASFERIMENT BEJN KAPITOLI TAL-BAĠIT KURRENTI?
                     
                  
                  
                     
                        —
                     
                  
               
                     
                        6.2
                     
                  
                  
                     
                        SE JKUN HEMM BŻONN TA’ BAĠIT SUPPLIMENTARI?
                     
                  
                  
                     
                        —
                     
                  
               
                     
                        6.3
                     
                  
                  
                     
                        SE JKUN HEMM BŻONN LI JIDDAĦĦLU L-APPROPRJAZZJONIJIET F’BAĠITS FUTURI?
                     
                  
                  
                     
                        IVA 
                     
                  
               
                     
                        OSSERVAZZJONIJIET:
                     
                     
                        L-ammont li għandu jitħallas fir-realtà jista’ jvarja skont l-għadd finali ta’ voti li jiġu allokati lill-UE, skont l-ammont li għandu jitħallas għal kull vot f’GBP, u skont ir-rata tal-kambju EUR/GBP. 
                     
                     
                  
               
         
         
            
                  
                     (1)
                  
                        ĠU L 21, 27.1.1996, p. 47.
               
               
                  
                     (2)
                  
                        Il-Kunsill Internazzjonali taċ-Ċereali jopera fuq bażi ta’ sena fiskali, li tibda mill-1 ta’ Lulju u tispiċċa fit-30 ta’ Ġunju.
               
               
                  
                     (3)
                  
                        ĠU L 21, 27.1.1996, p. 47.
               
               
                  
                     (4)
                  
                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 63 u 64.
               
               
                  
                     (5)
                  
                        Id-Deċiżjoni tal-Kunsill 96/88/KE tad-19 ta’ Diċembru 1995 dwar l-approvazzjoni mill-Komunità Ewropea tal-Konvenzjoni dwar il-Kummerċ taċ-Ċereali u l-Konvenzjoni dwar l-Għajnuna Alimentari, li jikkostitwixxu l-Ftehim Internazzjonali dwar iċ-Ċereali tal-1995 (ĠU L 21, 27.1.1996, p. 47).
               
               
                  
                     (6)
                  
                        Id-Deċiżjoni tal-Kunsill (UE) 2019/813 tas-17 ta’ Mejju 2019 dwar il-pożizzjoni li għandha tittieħed f’isem l-Unjoni Ewropea fil-Kunsill Internazzjonali taċ-Ċereali fir-rigward tal-estensjoni tal-Konvenzjoni dwar il-Kummerċ taċ-Ċereali tal-1995 (ĠU L 133, 21.5.2019, p. 19).